Amal Aden: - Jeg ble slått ned av to somaliske kvinner
Den profilerte samfunnsdebattanten skulle treffe forfatterkollega Aslak Nore da episoden inntraff, skriver NRK, som først omtalte saken. - Jeg ble slått ned av to somaliske kvinner. To voksne kvinner i lang hijab kom mot meg. Det skjedde så fort, de snakket somali, de sa «du er en skam for islam og somaliere», «du er årsaken til at unge somaliere flytter hjemmefra», sier Aden til Aftenposten. 30-åringen har skrevet flere bøker om likestilling, homofili og det flerkulturelle Norge, og har snakket åpent om sin homofile legning. Sammen med Nore skulle hun til Stabekk videregående skole for å holde foredrag senere på dagen. Han bekrefter overfor Aftenposten at Aden var påført synlige skader da han møtte henne like før klokken åtte fredag morgen. - Jeg kan bekrefte at hun hadde et kutt i pannen og at brillene var knust. Hun hadde vondt i hodet og var litt svimmel, sier Nore til avisen. Aden vil anmelde overfallet. Oslo politidistrikt opplyser til Aftenposten at de er klar for hendelsen, men at de av hensyn til fornærmede ikke ønsker å bidra til mer oppmerksomhet rundt saken.
Forfatteren Amal Aden (30) ble påført kutt i hodet og fikk knust brillene sine da hun fredag morgen skal ha blitt angrepet av to somaliske kvinner ved Nationaltheatret i Oslo.